
RAPORT
privind activităţile desfăşurate de 
Asociaţia Criminaliştilor din România în anul 2023

1. CONSIDERAŢII INTRODUCTIVE

	Asociaţia Criminaliştilor din România a fost înfiinţată în baza Încheierii Judecătoriei Sector III Bucureşti, nr. 41 din 08.02.2002, recunoscută ca fiind de utilitate publică prin Hotărârea nr. 1240 din 13 octombrie 2005, având ca scop promovarea în rândul criminaliştilor, magistraţilor, poliţiştilor, avocaţilor şi a altor persoane interesate, a unor opinii, metode, procedee moderne, actuale, specifice domeniilor drept şi criminalistică.
Din luna martie a anului 2020, la conducerea asociaţiei se află un Consiliu Director nou, care a iniţiat un amplu proces de reformare având ca scop modernizarea structurii funcţionale prin înfiinţarea unor secţii noi, care să corespundă nevoilor actuale de modernizare a pregătirii specifice domeniului criminalisticii pentru cadrele didactice universitare, studenţi, masteranzi şi pentru practicienii din cadrul sistemului judiciar (criminalişti, magistraţi, poliţişti, avocaţi), în scopul creşterii nivelului de competenţă a celor implicaţi în actul de justiţie. În acest sens, s-au elaborat: Organigrama nouă, Strategia pentru perioada 2020-2023 şi Planul de măsuri pentru implementarea strategiei, care au fost aprobate de Adunarea Generală a asociaţiei.
În perioada de referinţă s-au desfăşurat 4 şedinţe ale Consiliului Director.
Întreaga activitate desfăşurată de asociaţie de la precedenta şedinţă a Adunării Generale s-a axat pe îndeplinirea obiectivelor din Strategia privind activitatea Asociaţiei Criminaliştilor din România pentru perioada 2020-2023 şi realizarea activităţilor din Programul de activităţi pentru anul 2023, conform Planului de măsuri pentru implementarea Strategiei 2020-2023.
	În acest sens, ca şi în anii 2020, 2021 şi 2022, în anul 2023 cele mai multe activităţi desfăşurate, în mod deosebit de preşedintele asociaţiei dl. gl.bg.(r.) prof.univ. dr. Popa Gheorghe, cu sprijinul secretarului general, au avut ca scop identificarea resurselor financiare necesare pentru desfăşurarea în bune condiţii a activităţilor aferente obiectivelor asumate, cu precădere pentru realizarea obiectivelor 1, 3, 4 şi 6 din Strategie, dar şi ale celorlalte obiective, respectiv:
Obiectiv 1. Reorganizarea administrativă, structurală şi funcţională a asociaţiei, pe baza criteriilor de utilitate publică, competenţă, performanţă şi cercetare-inovare;
Obiectiv 2. Participarea asociaţiei  la programele  de prevenire a criminalităţii, stabilite în strategia naţională;
Obiectiv 3. Creşterea rolului asociaţiei în perfecţionarea metodelor şi mijloacelor de pregătire a personalului de specialitate din cadrul unităţilor de învăţământ şi agenţiilor  de aplicare a legii (cadre didactice, studenţi, masteranzi, criminalişti, procurori, judecători etc.), pentru ridicarea nivelului de competenţă şi profesionalizare;
Obiectiv 4. Dezvoltarea cercetării ştiinţifice şi inovării  în scopul stabilirii de metode şi mijloace tehnice noi de investigare criminalistică şi judiciară;
Obiectiv 5. Creşterea calităţii serviciilor de  expertiză criminalistică prin înfiinţarea reţelei naţionale de laboratoare private, deservite de experţi/specialişti a căror competenţă profesională este recunoscută la nivel naţional şi internaţional;
Obiectiv 6. Dezvoltarea relaţiilor de colaborare interinstituţională la nivel naţional, european şi internaţional în scopul generalizării bunelor practici şi armonizării metodelor şi mijloacelor de investigare judiciară. 

2. RESURSELE UMANE

La data desfăşurării şedinţei Adunării Generale a ACR din anul 2023, respectiv, din 22.03.2023, Asociaţia Criminaliştilor avea un număr de 275 de membri.
De la şedinţa Adunării Generale din data de 22.03.2023, în cadrul şedinţelor Consiliului Director, a fost aprobată cu unanimitate de voturi primirea a 37 de membri (Anexa 1, nr. 24 din 04.03.2024). 
Având în vedere că, în conformitate cu art. 13 din Statutul Asociaţiei Criminaliştilor din România, calitatea de membru poate fi pierdută dacă nu este achitată cotizaţia din anul precedent până la data de 15 februarie a anului în curs, la data de 24.02.2024 preşedintele asociaţiei şi secretarul general au efectuat o analiză cu privire la acest aspect, constatând că 66 din cei 275 membri aflaţi în evidenţele asociaţiei nu şi-au achitat cotizaţia pentru anul 2023. 
Ca urmare, în conformitate cu art. 13 din Statutul Asociaţiei Criminaliştilor din România, propunem excluderea unui număr de 66 membri (Anexa 2, nr. 25 din 04.03.2024). Astfel, în evidenţa asociaţiei rămân 246 membri.
De asemenea, având în vedere prevederile art. 19 din Statutul Asociaţiei Criminaliştilor din România, conform cărora în cadrul Adunării Generale, fiecare membru are dreptul la un vot cu caracter deliberativ dacă se află cu plata cotizaţiei la zi pe anul în curs, preşedintele asociaţiei şi secretarul general au efectuat o analiză cu privire la numărul membrilor care şi-au achitat cotizaţia pe anul în curs şi a rezultat faptul că, până în prezent, 135 de membri şi-au achitat cotizaţia pentru anul 2024.

3. ORGANIZAREA STRUCTURALĂ ŞI FUNCŢIONALĂ

De la data şedinţei Adunării Generale din data de 22.03.2023 nu au fost efectuate modificări ale Organigramei ACR, astfel că aceasta este alcătuită tot din nouă secţii: Secția tehnică criminalistică, Secția tactică criminalistică, Secția metodologie criminalistică, Secția cercetare, inovare, dezvoltare, Secția expertize criminalistice, Secția învăţământ universitar, Secția elaborare, implementare proiecte, Secția relaţii şi cooperare interinstituţională naţională şi internaţională şi Secția suport administrativ (activitatea 1 din cadrul obiectivului nr. 1 al Strategiei 2020-2023).
În anul 2023, nu a fost efectuată nicio modificare în componenţa Consiliului Director.

4. SITUAŢIA  FINANCIARĂ 

Datorită măsurilor luate pentru redresarea financiară a asociaţiei în vederea desfăşurării în bune condiţii a activităţilor (activitatea 7 din cadrul obiectivului nr. 1 al Strategiei 2020-2023 şi activităţile prevăzute la măsura 3 de la obiectivul 1 din Programul de activităţi pentru anul 2023), rezultatul înregistrat la 31.12.2023 este unul favorabil, fondurile asociaţiei fiind în prezent pe un curs ascendent. La închiderea exerciţiului financiar 2023, conturile de trezorerie ale asociaţiei sunt în valoare de 171.393,31 lei.
În anul 2023, în special cu ocazia organizării de către ACR a tradiţionalei Conferinţe Internaţionale de Ştiinţe Criminalistice, au fost încheiate 11 contracte de sponsorizare cu diverse firme, în valoare totală de 114.452 lei, care au permis desfăşurarea în bune condiţii a activităţilor. De menţionat este faptul că în această sumă este inclusă şi o sponsorizare oferită de către un membru al ACR, respectiv, de către dl. Morel ROSENTHAL, în valoare de 1.000 lei. Mai trebuie menţionat şi faptul că o firmă a sponsorizat asociaţia prin realizarea mapelor şi diplomelor aferente conferinţei organizate de ACR în octombrie 2023, precum şi că o altă firmă a sponsorizat cina festivă din data de 12.12.2023, prin acoperirea a peste 50% din costurile aferente acesteia. 
De asemenea, dl. prim vicepreşedinte, av. prof.univ. dr. Petre BUNECI, prin SCA Buneci&Buneci, a sponsorizat asociaţia cu plata unei firme care să asigure găzduirea site-ului asociaţiei şi care se va ocupa în următoarea perioadă de modernizarea acestuia, precum şi cu achiziţia unui laptop necesar pentru buna desfăşurare a activităţilor de redactare a revistei şi a documentelor asociaţiei. 
	Mulţumim tuturor sponsorilor pentru sprijinul acordat şi celor implicaţi în obţinerea acestor venituri şi bunuri.
	Pentru buna gestionare a activităţii financiar-contabile, în luna septembrie a anului 2021 a fost angajată, cu contract de muncă pe perioadă nedeterminată, d-na contabil Mihaela ACHIM, cu un salariu brut de 350 lei şi net de 227 lei. Aceasta şi-a continuat activitatea şi în anul 2023. 
De asemenea, începând cu 01 septembrie 2023, ACR a angajat un asistent manager, respectiv, pe Andreea-Elisabeta HOTINCEANU (care este asistent manager şi la firma de avocatură Mareş&Mareş), şi care a semnat contractul de angajare pentru 2 ore/zi, fiind plătită, corespondent, cu ¼ din salariul minim pe economie. Deşi în perioada septembrie-noiembrie i-au fost repartizate sarcini uşoare, de înregistrare documente, sub permanenta îndrumare şi coordonare a dnei. secretar general, dra. Hotinceanu a considerat că este o muncă solicitantă şi a cerut dublarea salariului pentru acelaşi timp de lucru. Ca atare, în luna decembrie s-a semnat desfacerea contractului individual de muncă al acesteia, însă, având în vedere volumul foarte mare de lucru de la nivelul asociaţiei, pe care în ultimii 4 ani a desfăşurat-o integral dna. secretar general, este necesară angajarea unei secretare cu normă întreagă, care să preia toate activităţile de secretariat.

5. ORGANIZAREA ADMINISTRATIVĂ

Având în vedere prevederile Ordonanţei nr. 26/2000 cu privire la asociaţii şi fundaţii şi statutul de asociaţie de utilitate publică pe care ACR îl deţine, începând cu anul 2020 au fost efectuate demersuri către Primăria Generală a Municipiului Bucureşti/Administraţia Fondului Imobiliar/Serviciul Monitorizare a Spaţiilor Locative şi a Spaţiilor cu Altă Destinaţie pentru acordarea în folosinţă gratuită a unui spaţiu permanent pentru sediul asociaţiei (activitatea 4 din cadrul obiectivului nr. 1 al Strategiei 2020-2023 şi activitatea prevăzută la măsura 1 de la obiectivul 1 din Programul de activităţi pentru anul 2023). Din păcate, nici în anul 2023 cererea noastră nu a fost soluţionată, însă sperăm în continuare ca, la un moment dat, solicitarea noastră să fie supusă dezbaterii Consiliului General al Municipiului Bucureşti şi să beneficiem de un spaţiu gratuit pentru sediul asociaţiei.
Până atunci, însă, aşa cum se ştie, începând cu luna ianuarie 2020, asociaţia a fost găzduită, pe baza unui contract de comodat încheiat cu firma Chronos, aparţinând dnei. ing. Anca-Elena BĂLAN, preşedintele Secţiei elaborare, implementare proiecte, în spaţiul pus la dispoziţie de către aceasta, în Calea Victoriei, nr. 216, camera 15 şi 25, sector 1, Bucureşti. Mulţumim d-nei ing. Bălan, care şi în anul 2023 ne-a găzduit şi a acordat sprijinul necesar pentru ca activităţile desfăşurate la sediul asociaţiei să se realizeze în condiţii bune.
Însă, în anul 2022 d-na ing. Anca-Elena Bălan ne-a informat că trebuie eliberat sediul deoarece clădirea respectivă este pusă în vânzare şi urmează a fi demolată. Ca urmare a demersurilor efectuate de dl. preşedinte Gheorghe POPA, conform aprobării din şedinţa Consiliului Director din 08.06.2022, a fost încheiat un contract de comodat cu firma de avocatură Mareş&Mareş, pentru a ne asigura un spaţiu pentru sediu, pentru o perioadă de 1 an. Acest contract a fost prelungit pentru încă 1 an, printr-un act adiţional încheiat în data de 21.06.2023, intenţia fiind să se realizeze mutarea juridică a sediului Asociaţiei Criminaliştilor din România la adresa: Bulevardul Carol I, nr. 55-55 bis, etaj 1, sector 2, Bucureşti, acesta urmând a fi sediul social al asociaţiei. Pe de altă parte, pe parcursul anului 2023, dl. preşedinte Popa a efectuat demersuri privind închirierea unui apartament cu 2 camere la adresa: Bulevardul Valea Ialomiţei, nr. 13, bl. A32, sc. B, et. 2, ap. 23, sector 6, Bucureşti, în care au fost deja transferate documentele şi bunurile mobile ale asociaţiei, acesta urmând a fi un punct de lucru al asociaţiei.
Trebuie menţionat faptul că, începând cu luna mai 2023, asociaţia a trebuit să plătească firmei Bia Proprietati SRL o chirie lunară de 1.000 lei.
O altă preocupare în plan administrativ, cu impact pozitiv asupra imaginii asociaţiei, a reprezentat-o modernizarea şi actualizarea site-ului asociaţiei (activitatea 6 din cadrul obiectivului nr. 1 al Strategiei 2020-2023 şi activitatea prevăzută la măsura 2 de la obiectivul 1 din Programul de activităţi pentru anul 2023). Din păcate, această preocupare nu s-a concretizat, dar sperăm să reuşim îndeplinirea acestei activităţi în anul 2024, ca urmare a sponsorizării oferite de SCA Buneci&Buneci. 
Şi în acest an a existat o problemă de comunicare cu firma International Mascarell Grup, care a realizat cardurile de membru ACR în anii 2020 - 2022, din cauza căreia nu au fost realizate carduri de membru pentru o parte dintre membrii primiţi în ACR în anul 2022 şi pentru membrii primiţi în ACR în cursul anului 2023. În prezent se fac demersuri pentru identificarea altei firme care să se ocupe de realizarea cardurilor. În ceea ce priveşte vizarea anuală a cardurilor de membru, aceasta se realizează prin aplicarea unor abţibilduri, care urmează a fi transmise membrilor în perioada următoare. 

6. CERCETAREA ŞTIINŢIFICĂ ŞI INOVAREA

Principalele activităţi cu impact asupra cercetării ştiinţifice în domeniul criminalisticii şi ştiinţelor penale au vizat realizarea unor proiecte care să fie finanţate din fonduri naţionale sau europene şi organizarea de manifestări ştiinţifice (conferinţe, congrese, simpozioane), în cadrul cărora să fie prezentate cele mai bune practici, metode, mijloace tehnice utilizate în investigarea criminalistică şi combaterea criminalităţii la nivel european şi internaţional (activităţile 1, 2 şi 4 din cadrul obiectivului nr. 4 al Strategiei 2020-2023 şi măsurile 1 şi 2 prevăzute la obiectivul 4 din Programul de activităţi pentru anul 2023).
7.1. Demersuri pentru participări în proiecte europene
Pentru realizarea acestor deziderate, Consiliul Director a stabilit, ca măsură permanentă, identificarea surselor de finanţare naţională sau europeană (măsura 1 prevăzută la obiectivul 4 din Programul de activităţi pentru anul 2023).
În perioada de referinţă, asociaţia, prin Secţia elaborare, implementare proiecte, coordonată, în calitate de preşedinte, de dna. ing. Anca-Elena BĂLAN, a monitorizat site-ul în care sunt prezentate programele de finanţare şi a aplicat pentru câteva proiecte, dar, din păcate, propunerile noastre nu s-au materializat. 
7.2. Realizarea unor proiecte de cercetare
În anul 2023, la nivelul asociaţiei au fost efectuate şi finalizate 2 proiecte:
1. Proiectul de cercetare cu tema: “Posibilitatea identificării proiectilului tras printr-o armă de foc cu ţeava ghintuită, după secţionarea progresivă a acesteia”. Dl. cms. şef de poliţie Mihai-Paul CHENDE, preşedintele Secţiei cercetare, inovare, dezvoltare, a finalizat cercetarea ştiinţifică şi a prezentat un articol cu rezultatele obţinute, în cadrul Conferinţei Internaţionale de Ştiinţe Criminalistice cu tema “Criminalistica - pilonul principal al probațiunii judiciare în procesul penal și civil”, organizată de ACR în perioada 20-21 octombrie 2023. 
2. Proiectul de cercetare cu tema: “Clonarea ștampilei având la bază o impresiune de ștampilă autentică”. Dl. cms. şef de poliţie Ilie-Dragoş NAIBA, preşedintele Secţiei tehnică criminalistică, a efectuat cercetarea ştiinţifică, împreună cu specialist criminalist Dumitru-Alin VASILE, membru al Asociaţiei Criminaliştilor din România, iar rezultatele obţinute au fost prezentate într-un articol ştiinţific în cadrul Conferinţei Internaţionale de Ştiinţe Criminalistice cu tema “Criminalistica - pilonul principal al probațiunii judiciare în procesul penal și civil”, organizată de ACR în perioada 20-21 octombrie 2023. 
Cele două articole vor fi publicate în Revista Română de Criminalistică şi, corespondent, Romanian Journal of Forensic Science, în anul 2024.
7.3. Organizarea, participarea la  manifestări ştiinţifice
7.3.1. ACR organizator
De asemenea, pentru realizarea dezideratelor de la pct. 7, Consiliul Director a stabilit ca măsuri, pentru anul 2023, organizarea unor manifestări ştiinţifice de înaltă ţinută, la care să fie invitaţi specialişti (teoreticieni şi practicieni) cu recunoaştere naţională, internaţională, în cadrul cărora să se prezinte rezultatele cercetării şi comunicări cu un conţinut didactic, practic-aplicativ, novator (activitatea 4 din cadrul obiectivului nr. 4 al Strategiei 2020-2023 şi măsura 2 prevăzută la obiectivul 4 din Programul de activităţi pentru anul 2023, la care erau prevăzute ca activităţi: identificarea de parteneri şi organizarea unei conferinţe).
În anul 2023, Asociaţia Criminaliştilor din România a organizat, la Bucureşti, în perioada 20-21 octombrie 2023, în sistem mixt (fizic şi online), Conferinţa Internaţională de Ştiinţe Criminalistice, ediţia a XI-a, cu tema „CRIMINALISTICA-PILONUL PRINCIPAL AL PROBAŢIUNII JUDICIARE ÎN PROCESUL PENAL ŞI CIVIL”. Conferința a fost dedicată arealului criminalisticii, științelor de investigație, științelor polițienești, dreptului și disciplinelor înrudite.
În cele 2 zile, la conferinţă au participat cca. 200 de persoane fizic şi 362 persoane on-line (prin videoconferinţă Zoom), din 15 ţări (Canada, SUA, Monaco, Polonia, Israel, Grecia, Germania, Marea Britanie (UK), Italia, Ucraina, Republica Moldova, Franţa, Austria, Spania, România), astfel:
- Ziua 1 – 20 octombrie 2023 – 241 participanţi online
Participanţi internaţionali din: SUA (45), UK (24), Germania (15), Canada (30), Republica Moldova (10), Austria (8), România (70), Spania (6)

- Ziua 2 – 21 octombrie 2023– 121 participanţi online
Participanţi internaţionali din: USA (34), Franţa (21), Canada (10), UK (12), România (76), Spania (8), Republica Moldova (2)

Pagina de internet a asociaţiei dedicată evenimentului a avut peste 1500 de vizitatori interesaţi de conferinţă, dintre care 1400 fiind utilizatori noi la prima vizită pe site.

Videoclipul de prezentare şi promovare a conferinţei a primit peste 600 de vizualizări cu ocazia vizitării paginii de internet a evenimentului. De asemenea, a fost prezentat pe reţelele  de socializare din Canada şi SUA.
La conferinţă au participat experţi şi specialişti din Canada, SUA, Monaco, Polonia, Israel, Grecia, Germania, Marea Britanie, Italia, Ucraina, Republica Moldova, România, din cadrul Institutului Naţional de Criminalistică al Inspectoratului General al Poliţiei Române, Serviciilor Criminalistice teritoriale, Institutului Naţional de Expertize Criminalistice din cadrul Ministerului Justiţiei din România, Centrului Național de Expertize Judiciare pe lângă Ministerul Justiției аl Republicii Moldova - cele 3 institute fiind parteneri tradiţionali în organizarea conferinţei, procurori, judecători, avocaţi, cadre didactice universitare, doctoranzi, masteranzi şi studenţi din cadrul multor facultăţi şi universităţi din România şi Republica Moldova. 
[bookmark: m_1771910899048107154_m_-608868942413362]De menţionat că au fost, de asemenea, parteneri în organizarea conferinţei: Universitatea Româno-Americană Bucureşti, Universitatea „Titu Maiorescu” Bucureşti, Universitatea „Valahia” din Târgovişte, Universitatea de Vest din Timişoara, Universitatea “Ovidius” din Constanţa, Universitatea „George Bacovia” din Bacău, Universitatea Națională de Știință și Tehnologie Politehnica București, Centrul Universitar Pitești, Asociaţia Română de Drept Penal al Afacerilor, Centrul de Cercetare în Drept SARA din România, precum şi CyBureau - The Institute for Cyber Policy Studies din Israel.
În Programul conferinţei au fost înscrise 77 de lucrări ştiinţifice, cu teme diverse, din diferite domenii ale ştiinţelor criminalistice şi conexe: drept, psihologie judiciară, informatică, criminologie, dintre care 28 lucrări realizate de 25 membri ACR. Au susţinut lucrări 15 invitaţi - keynote speakeri din ţară şi din străinătate (Canada, SUA, Monaco, Polonia, Israel, Grecia, Germania, Marea Britanie, Italia, România), cu înaltă recunoaștere profesională internațională, care au prezentat comunicări științifice cu privire la cele mai noi și moderne metode și tehnici de investigare criminalistică. Lucrările ştiinţifice prezentate, atât de către keynote speakeri, cât şi de către experţii şi specialiştii - speakeri din România, Ucraina şi Republica Moldova, într-un cadru interactiv, au fost apreciate de participanţi ca fiind de un real folos şi de mare interes, au fost de o înaltă ţinută ştiinţifică şi au contribuit la realizarea unui eveniment ştiinţific apreciat atât în ţară, cât şi peste hotare. 
	Au fost primite numeroase mesaje de mulţumire şi un feedback extraordinar de apreciativ atât din partea invitaţilor-keynote speakeri din străinătate, cât şi din partea participanţilor din România, care au fost impresionaţi atât de programul şi nivelul ştiinţific al conferinţei, cât şi de modul de organizare. Ca atare, putem afirma că atât Conferinţa noastră, cât şi Asociaţia Criminaliştilor din România au devenit notorii la nivel internaţional. De altfel, conferinţa noastră a fost cotată de către participanţii străini şi români ca fiind mondială, şi nu doar internaţională! 
	Cu trei zile înainte de conferinţă, cu sprijinul dlui. Aurel ANDREI, expert contabil judiciar, preşedintele filialei Bucureşti a CECCAR, membru al ACR, comunicatul de presă al ACR a fost preluat de patru platforme naţionale de ştiri (ziar.com, Infoactual.ro, Capital şi Evenimentul Zilei), sub diferite titluri: “Cei mai buni criminalişti din lume vin din nou la Bucureşti la Conferinţa Internaţională de Ştiinţe Criminalistice”, “Criminalişti din toată lumea vin în România. Conferinţa internaţională de criminalistică, la Bucureşti”, “Asociația Criminaliștilor din România adună experți de talie mondială la București. Conferința se desfășoară între 20 și 21 octombrie”:
https://evz.ro/criminalisti-din-toata-lumea-in-romania.html
https://www.capital.ro/cei-mai-buni-criminalisti-din-lume-vin-din-nou-la-bucuresti-la-conferinta-internationala-de-stiinte-criminalistice.html
https://www.infoactual.ro/asociatia-criminalistilor-din-romania-aduna-experti-de-talie-mondiala-la-bucuresti-conferinta-se-desfasoara-intre-20-si-21-octombrie.html
https://www.ziar.com/news=15489900	 
	Lucrările prezentate în cadrul conferinţei, transmise de autori şi care vor îndeplini condiţiile de publicare, vor fi publicate în numerele din anul 2024 ale Revistei Române de Criminalistică şi, corespondent, ale Romanian Journal of Forensic Science.
	Cu ocazia conferinţei, în data de 20 octombrie a fost organizată şi o cină festivă, la Restaurantul MAI din Bucureşti, ale cărei costuri au fost suportate de asociaţie.
Trebuie menţionat aportul deosebit pe care l-au avut în organizarea conferinţei toţi membrii Consiliului Director al ACR, dar mai ales dl. preşedinte gl.bg.(r.) prof.univ. dr. Gheorghe POPA şi dna. secretar general col.(r.) dr. ing. chim. Maria-Georgeta STOIAN.
7.3.2. ACR partener
În plus, pentru realizarea activităţii 4 din cadrul obiectivului nr. 4 al Strategiei 2020-2023 şi măsurii 2 prevăzute la obiectivul 4 din Programul de activităţi pentru anul 2023, Asociaţia Criminaliştilor din România, s-a implicat, ca partener, în organizarea şi desfăşurarea a 6 conferinţe, dintre care 5 internaţionale şi 1 naţională cu participare internaţională:
	1. Conferința internațională cu tema „Cercetarea calitativă a locului săvârșirii faptei - factor important în efectuarea expertizelor judiciare ulterioare”, consacrată Zilei Naţionale a Expertului Judiciar, organizată în data de 14.04.2023, în format hibrid (Chișinău şi on-line), de către Centrul Naţional de Expertize Judiciare de pe lângă Ministerul Justiţiei al Republicii Moldova. 
Parteneri au fost: Asociaţia Criminaliştilor din România; Universitatea de Pregătire Profesională din Worclaw, Polonia; Institutul de Cercetări Științifice a Expertizelor Judiciare din Or. Kiev al Ministerului Justiției al Ucrainei; Centrul Științific Național „Institutul de Expertize Judiciare în Numele Profesorului Emerit N.S. Bokarius”; Institutul de Cercetări Științifice a Expertizelor Judiciare din Or. Odesa al Ministerului Justiției al Ucrainei; Centrul Kirovograd de Cercetări Științifice și Expertize Criminalistice al MAI al Ucrainei, Or. Kropivnițk; Facultatea de Drept Universitatea de Stat din Moldova; Centrul de Medicină Legală, Ministerul Sănătății al Repubicii Moldova.
La anunţurile transmise în datele de 13.02.2023 şi 16.03.2023 au răspuns pozitiv mai mulţi membri ACR; astfel, 7 membri ACR au pregătit şi susţinut 5 articole ştiinţifice. Acestea au fost publicate în ediţia specială din iunie 2023 a Revistei ştiinţifico-practice „Legea şi Viaţa”, publicaţie acreditată de Consiliul Suprem pentru Ştiinţă şi Dezvoltare Tehnologică al Academiei de Ştiinţe a Moldovei, Editor Academia „Ştefan cel Mare” a MAI, Chişinău.
	2. Conferinţa Internaţională “Hystory, Culture, Citizenship in the European Union - In Memoriam Prof. Eugen Chelaru”, ediţia a XV-a, organizată în data de 26.05.2023, de către Universitatea din Piteşti - Facultatea de Ştiinţe Economice şi Drept, în format fizic (Pitești).
	Parteneri au fost: Asociaţia Criminaliştilor din România; Institutul de Cercetări Juridice „Acad. Andrei Rădulescu” al Academiei Române, România; Asociația „Societatea de Dreptul Muncii şi Securitate Socială”, România; Asociația Amicii Scientiae, România; Universitatea Valahia din Târgoviște - Facultatea de Drept și Științe Administrative și Centrul de Cercetare în Științe Juridice și Administrative, România; Andrzej Frycz Modrzewski Krakow University, Polonia; Medipol University, Turcia; Tbilisi Humanitarian Teachins University - Facultatea de Drept, Georgia; Universitatea Internațională Liberă din Moldova. 
	Anunţul conferinţei a fost transmis către membrii ACR în data de 24.03.2023. Nu deţinem informaţii privind numărul de membri ACR care au participat, cu sau fără articole ştiinţifice. 
	3. Conferinţa Internaţională ”Knowledge-based society - Norms, values and contemporary landmarks”, ediţia a XIX-a, organizată în perioada 09-10.06.2023 de către Universitatea Valahia, Facultatea de Drept și Științe Administrative din Târgoviște, Centrul pentru Cercetare Juridică și Științe Administrative, în format fizic (Târgoviște).
Parteneri au fost: Asociaţia Criminaliştilor din România; Universidad Nacional de Educacion a Distancia, Spania; Universidad De Castilla - La Mancha Facultad de Derecho y Ciencias Sociales, Spania; Institutul de Cercetări Juridice „Acad. Andrei Rădulescu” al Academiei Române; Universitatea din Pitești, Facultatea de Drept si Științe Economice; Academia de Științe Legale; Asociația Națiunilor Unite din România; Universitatea de Științe Politice și Administrație Publică (SNSPA), Centrul Transdisciplinar pentru Drepturilor Omului; Societatea Română de Drept European; Clubul de la Cheia; Camera Notarilor Publici, Ploiești; Tribunalul Dâmbovița.
Din program reiese faptul că 4 membri ACR au pregătit şi susţinut 6 articole ştiinţifice.
	4. Conferinţa cu tema ”The Impact of Artificial Intelligence on Human Rights”, organizată perioada 04-06.08.2023 de către Clubul de la Cheia „Victor Dan Zlătescu”, în format fizic (Cheia), în cadrul evenimentului CHEIA Summer University for Comparative and International Law.
	Unul dintre parteneri a fost Asociaţia Criminaliştilor din România. 
Nu deţinem informaţii privind numărul de membri ACR care au participat, cu sau fără articole ştiinţifice.
	5. Masa rotundă internațională științifico-practică cu tema “Mijloacele tehnico-științifice în serviciul expertizei judiciare”, organizată în data de 06.10.2023, în format hibrid (Chișinău şi on-line), de către Centrul Naţional de Expertize Judiciare de pe lângă Ministerul Justiţiei al Republicii Moldova. 
Parteneri au fost: Asociaţia Criminaliştilor din România; Universitatea de Pregătire Profesională din Worclaw, Polonia; Facultatea de Drept, Universitatea de Stat din Moldova; Institutul de Cercetări Științifice a Expertizelor Judiciare din Or. Kiev al Ministerului Justiției al Ucrainei; Centrul Științific Național „Institutul de Expertize Judiciare în Numele Profesorului Emerit N.S. Bokarius”, Or. Harkov, Ucraina; Institutul de Cercetări Științifice a Expertizelor Judiciare din Or. Odesa al Ministerului Justiției al Ucrainei; Centrul Kirovograd de Cercetări Științifice și Expertize Criminalistice al MAI al Ucrainei, Or. Kropivnițk, Ucraina; Instituția Noncomercială de Stat „Biroul Național de Expertize” al Academiei de Științe al Republicii Armenia; Istitutul Ucrainean de Cercetări Știinșifice a Tehnicii Speciale și Expertize Judiciare a Serviciului de Securitate a Ucrainei.
La anunţurile transmise în datele de 13.07.2023 şi 14.08.2023 au răspuns pozitiv mai mulţi membri ACR; astfel, la conferinţă au participat 15 membri ai asociaţiei, iar 10 membri ACR au pregătit şi susţinut 7 articole ştiinţifice. Acestea au fost publicate în ediţia specială din noiembrie 2023 a Revistei ştiinţifico-practice „Legea şi Viaţa”.
6. Conferinţa cu participare internaţională cu tema “Siguranța publică și nevoia de capital social ridicat”/”Public safety and the need for high social capital”, ediţia a V-a, organizată în perioada 10-11.11.2023, în cadrul proiectului finanţat de Consiliul Judeţean Arad, în format hibrid (Arad şi on-line).
Parteneri au fost: Asociația Criminaliștilor din România; Centrul Cultural din Arad; Universitatea „Aurel Vlaicu” din Arad; Universitatea din Oradea; Romanian Academy of Legal Sciences; Uniunea Avocaților din România; Romanian Association of Criminal Sciences; Centrul de Cercetare în Drept SARA, Oradea; The Institute for Cyber Policy Studies, Israel; Centro Studi di Fiscalita`e Finanza Internazionale, Italia; Center of Excellence for the Study of Cross-Border Minorities, Oradea; Association of the College of Legal Advisers from Bihor; Association for Study of Professional Labor Relations, România.
De menţionat că Directorul Proiectului şi fondatorul Conferinței (2019) este dna. prof. univ. dr. habil. Elena-Ana IANCU, preşedintele Secţiei metodologie criminalistică a ACR.
Asociaţia noastră, în calitate de partener al Conferinţei, a organizat Panelul “The role of forensic science in the process of ensuring public safety/Rolul criminalisticii în procesul de asigurare a siguranţei publice” dedicat criminaliştilor, un aport deosebit în organizarea acestuia avându-l dna. secretar general col.(r.) dr. ing. chim. Maria-Georgeta STOIAN.
În Panel au fost înscrise 12 articole ştiinţifice, dintre care 7 articole au fost elaborate de 6 membri ACR. De asemenea, alţi 11 membri ACR au elaborat 11 articole ştiinţifice care au fost înscrise şi la alte paneluri. 
Marea majoritate a articolelor transmise de autori vor fi publicate în numerele Revistei Române de Criminalistică şi, corespondent, ale Romanian Journal of Forensic Science, din anul 2024, iar celelalte, în volumul conferinţei.
Trebuie apreciată amploarea conferinţei şi calitatea articolelor ştiinţifice prezentate de specialişti din diverse domenii.
	
Din cele prezentate rezultă că membrii asociaţiei au răspuns în număr mare invitaţiilor noastre de a participa la diferitele manifestări ştiinţifice organizate de ACR sau la care ACR a fost partener în anul 2023.
ACR trebuia să mai fie partener în organizarea, în luna septembrie 2023, împreună cu Grupul editorial Universul Juridic şi SC GEOSOR FIRE EXPERT SRL, a unei conferinţe cu tema “Probleme actuale privind cercetarea cauzelor de incendii”, însă, din motive organizatorice, conferinţa a fost amânată. Probabil că aceasta va avea loc în primul semestru al anului 2024.
7.3.3. Informări privind manifestări ştiinţifice distribuite de ACR
De apreciat este faptul că, pentru a facilita accesul la manifestările ştiinţifice organizate fizic sau on-line la nivel naţional şi internaţional, pe parcursul anului 2023, ACR a transmis membrilor săi invitaţii şi informaţii despre organizarea a 11 manifestări ştiinţifice: 9 conferinţe naţionale sau internaţionale, 1 webinar şi 1 congres, după cum urmează: 
1. Webinar Biometric Tech for Latent - How Biometric Technology Can Decrease Latent Print Backlog, organizat în data de 06.04.2023, on-line;
2. Conferința Internațională de Criminalistică “Emilian Stancu”, ediţia a II-a, cu tema „Probleme şi direcţii actuale ale cercetării ştiinţifice în criminalistică”, organizată în perioada 25-26.05.2023, în Cluj-Napoca, de către Facultatea de Drept, Universitatea din Bucureşti şi Facultatea de Drept, Universitatea „Babeș-Bolyai” Cluj-Napoca și Faculty of Law, Economy&Administration, University of Wroclaw, Poland, cu mai mulţi parteneri. 8 membri ACR au participat cu 8 articole ştiinţifice;
	3. Conferinţa Naţională “Aspecte actuale teoretico-practice de drept penal”, organizată în data de 25.05.2023, de către Filiala Mureş a Asociaţiei Române de Ştiinţe Penale în parteneriat cu Universitatea “Dimitrie Cantemir” Târgu Mureş; 1 membru ACR a participat la conferinţă şi a prezentat 1 articol ştiinţific;
4. Congresul Naţional de Medicină Legală (CNML 2023), ediţia a XXII-a, organizat în perioada 07–09.06.2023, la Eforie-Nord, România;
5. Conferinţa educaţională anuală 2023, ediţia a VI-a, organizată în perioada 19-21.06.2023 de European Division of the International Association for Identification (IAI), în Lisabona, Portugalia; 1 membru ACR a participat la conferinţă şi a prezentat 2 articole ştiinţifice, unul dintre ele împreună cu încă 2 membri ACR;
	6. Seria de conferinţe organizate de Fundaţia Ştiinţă şi Educaţie din Bulgaria, în perioada 14-26.08.2023, în sistem hibrid (Burgas şi on-line):
	- Agriculture & Food, 11th International Conference, 14-17 August;
	- Ecology & Safety, 32nd International Conference, 14-17 August;
	- Materials, Methods & Technologies, 25th International Conference, 17-20 August;
	- Economy & Business, 22nd International Conference, 20-23 August;
	- Education, Research & Development, 14th International Conference, 23-26 August;
- Language, Individual & Society, 17th International Conference, 23-26 August.

Din datele prezentate rezultă că membrii asociaţiei au răspuns invitaţiilor noastre de a participa la diferitele manifestări ştiinţifice despre care ACR a avut cunoştinţă în anul 2023.
Informaţiile despre fiecare manifestare ştiinţifică propusă au fost transmise pe e-mail tuturor membrilor ACR, cu rugămintea de a confirma înscrierea/ participarea. Deoarece membrii nu au confirmat, nu deţinem, pentru toate conferinţele, informaţii privind numărul de membri ACR care au participat, cu sau fără articole ştiinţifice. Datele prezentate se referă strict la informaţiile primite de dna. secretar general Stoian, fie prin participarea directă la unele manifestări ştiinţifice, fie prin discuţiile personale purtate cu membrii ACR.

Considerăm, aşadar, că prin activităţile prezentate mai sus, Asociaţia Criminaliştilor din România a realizat şi măsura 2 aferentă obiectivului 3 din Programul de activităţi pentru anul 2023 şi, respectiv, activitatea 6 din cadrul obiectivului nr. 3 al Strategiei 2020-2023, şi anume, stabilirea unei conexiuni reale, bazată pe respect reciproc, între teoreticieni şi practicieni în vederea realizării unui schimb de informaţii continuu.

7. ACTIVITĂŢI DE PREGĂTIRE PROFESIONALĂ

Unul dintre obiectivele Strategiei 2020-2023 se referea la furnizarea de către asociaţie a unor cursuri de pregătire pentru ridicarea nivelului de competenţă şi profesionalizare a personalului de specialitate din cadrul unităţilor de învăţământ şi agenţiilor  de aplicare a legii şi pentru aceasta au fost stabilite mai multe măsuri şi activităţi atât în Strategia 2020-2023 (activităţile 3, 4 şi 5 din cadrul obiectivului nr. 3), cât şi în Programul de activităţi pentru anul 2023 (activităţile aferente măsurii 1 din cadrul obiectivului nr. 3).
Pentru a îndeplini măsurile şi activităţile prevăzute în cele 2 documente, trebuie să existe în Tabelul privind Calificarea Ocupaţiilor din România (COR) ocupaţia în domeniul căreia ACR doreşte să furnizeze cursuri.
Astfel, având în vedere că în COR există ocupaţia de expert criminalist (COD 261902), pentru organizarea cursurilor, primul pas efectuat în anul 2021 l-a reprezentat elaborarea standardului ocupaţional al expertului criminalist, care a fost transmis către Autoritatea Naţională pentru Calificări. Deoarece până în prezent nu s-a primit niciun răspuns, deşi ne propusesem ca demersurile să fie continuate până la finalizare, astfel încât, după aprobarea acestuia, să poată fi iniţiate demersurile pentru autorizarea cursurilor ce vor fi oferite de ACR, la Autoritatea Naţională pentru Calificări, această activitate va fi sistată. 
De altfel, această activitate a fost practic înlocuită prin înfiinţarea, ca urmare a demersurilor Asociaţiei Criminaliştilor din România împreună cu Universitatea de Vest din Timişoara, a unui domeniu nou şi a unei specializări noi, în învăţământul universitar: domeniul de studii universitare de doctorat/ masterat/licenţă "Ştiinţe aplicate", cu specializarea "Ştiinţe aplicate în criminalistică".
Primul program de licenţă în specializarea “Ştiinţe aplicate în criminalistică” din istoria învăţământului universitar românesc a fost autorizat de Agenţia Română de Asigurare a Calităţii în Învăţământul Superior (ARACIS), iar în toamna anului 2023 s-a susţinut prima admitere, pentru cele 50 de locuri alocate acestui program (dintre care 25 sunt bugetate), la Programul de studii de licenţă “Ştiinţe aplicate în criminalistică”, cu durata de 3 ani, 180 de credite, la Universitatea de Vest Timişoara.
Considerăm că acest lucru reprezintă o mare reuşită a Asociaţiei Criminaliştilor din România şi în mod special a domnului preşedinte gl.bg.(r.) prof. univ. dr. Gheorghe POPA, care a efectuat toate demersurile pentru realizarea acestui program.

8. RELAŢII DE COLABORARE INTERINSTITUŢIONALĂ LA NIVEL 
NAŢIONAL ŞI INTERNAŢIONAL

1. În anul 2023 au fost încheiate trei Protocoale de parteneriat /de colaborare naţionale şi unul internaţional (activităţile 1 şi 2 din cadrul obiectivului nr. 6 al Strategiei 2020-2023), prin aprobarea cu unanimitate de voturi de către Consiliul Director, astfel:
1). Protocol de Parteneriat între Asociaţia Criminaliştilor din România și Universitatea “Titu Maiorescu” din Bucureşti;
2). Protocol de Parteneriat între Asociaţia Criminaliştilor din România și Universitatea “Aurel Vlaicu” din Arad;
3). Acord de Parteneriat între Asociaţia Criminaliştilor din România și Asociaţia Română de Drept Penal al Afacerilor (ARDPA);
4). Protocol de Parteneriat între Asociaţia Criminaliştilor din România şi Universitatea de Stat “Bogdan Petriceicu Haşdeu” din Cahul, Republica Moldova.
Aşadar, în perioada 2020-2023, asociaţia a încheiat 20 de Protocoale de parteneriat /de colaborare, dintre care 3 internaţionale.
2. Pentru îndeplinirea activităţii 2 din cadrul obiectivului nr. 6 al Strategiei 2020-2023, de altfel o activitate permanentă, ar fi trebuit identificate instituţii de învăţământ/asociaţii profesionale/ agenţii din străinătate, care doresc să realizeze parteneriate, pentru realizarea unor proiecte de cercetare, schimburi de informaţii cu privire la armonizarea legislaţiei în anumite domenii şi generalizarea bunelor practici, însă în anul 2023 nu au fost identificate astfel de instituţii.
Ca urmare a afilierii asociaţiei noastre la Asociaţia Internațională de Identificare - IAI (Divizia Europeană) în anul 2021, pe parcursul anului 2023 a fost primită o invitaţie din partea I.A.I.-Divizia europeană de participare, aşa cum a fost prezentat la pct. 7.3, la Conferinţa educaţională anuală 2023, ediţia a VI-a, ce a fost organizată în perioada 19-21.06.2023 de European Division of the International Association for Identification (IAI), în Lisabona, Portugalia.

Prin încheierea protocoalelor de colaborare, imaginea şi credibilitatea Asociaţiei Criminaliştilor din România a crescut considerabil atât în plan naţional cât şi internaţional, stare de fapt care ne obligă pe viitor la realizarea obiectivelor stabilite de comun acord. Pe de altă parte, participarea membrilor ACR la activităţile comune cu partenerii noştri reprezintă un câştig pentru activitatea lor profesională.

10. REVISTA ROMÂNĂ DE CRIMINALISTICĂ
În ceea ce priveşte Revista Română de Criminalistică, în conformitate cu activitatea 5 din cadrul obiectivului nr. 4 al Strategiei 2020-2023 şi activitatea prevăzută la măsura 4 aferentă obiectivului nr. 4 din Programul de activităţi pentru anul 2023, în anul 2023 au fost realizate şi publicate, la Editura Universităţii „Ştefan cel Mare” din Suceava (care este recunoscută UEFISCDI şi figurează la poziţia 130, cod CNCSIS 115.), 4 numere  (nr. 1 din martie, nr. 2 din iunie, nr. 3 din septembrie şi nr. 4 din decembrie) ale Revistei Române de Criminalistică şi corespondent, ale Romanian Journal of Forensic Science. 
Trebuie remarcat aportul substanţial pe care l-au avut în acest sens: dl. preşedinte gl.bg.(r.) prof.univ. dr. Gheorghe Popa (redactor-şef) şi dna. secretar general col.(r.) dr. ing. chim. Maria-Georgeta Stoian (redactor-şef adjunct), precum şi redactorii: dna. vicepreşedinte a ACR, prof.univ. dr. Nicoleta-Elena Hegheş, dl. preşedinte al Secţiei învăţământ universitar, av. conf.univ. dr. Adrian-Cristian Moise, şi dl. lector univ. drd. Victor-Andrei Cărcăle, membru al ACR şi coordonator al Editurii Universităţii “Ştefan cel Mare” din Suceava (care, de altfel, suportă costurile legate de tipărirea revistei).
Aceste 4 numere din anul 2023 ale Revistei Române de Criminalistică şi ale Romanian Journal of Forensic Science au fost transmise către bazele de date internaţionale în care este indexată: ProQuest, EBSCOhost şi WorlCat, de către reprezentantul colectivului de redacţie în relaţia cu bazele de date, dl. av. conf. univ. dr. Gheorghe-Iulian Ioniţă, membru ACR (redactor-asociat).
De asemenea, dna. secretar general a predat exemplarele obligatorii la Depozitul Legal al Bibliotecii Naţionale a României, conform legii.
De menţionat faptul că există fondul de articole pentru cele 4 numere ale revistei din anul 2024. Acestea reprezintă peste 60 de articole care au fost prezentate la Conferinţa Internaţională de Ştiinţe Criminalistice cu tema “Criminalistica - pilonul principal al probaţiunii judiciare în procesul penal şi civil”, ediţia a XI-a, care s-a desfăşurat în perioada 20-21 octombrie 2023 şi alte câteva articole care au fost înscrise în Panelul ACR la conferinţa din 10-11 noiembrie 2023.

11. GALA PREMIILOR ACR

În anul 2023, în cadrul asociaţiei s-a mai produs o premieră, respectiv, a fost organizată pentru prima dată Gala Premiilor Asociaţiei Criminaliştilor din România, care s-a desfăşurat în data de 12 decembrie 2023, la Ramatuelle Concept Păuleşti, Prahova, cu sprijinul Consiliului Judeţean Dâmboviţa, eveniment care a fost urmat de o cină festivă. 
În cadrul Galei au fost invitate personalităţi din cadrul Ministerului Educaţiei, ARACIS, Consiliului Judeţean Dâmboviţa, Prefecturii Judeţului Dâmboviţa, mai multor universităţi din România (din Timişoara, Târgovişte, Bucureşti, Cluj-Napoca, Constanţa, Craiova), Ministerului Afacerilor Interne, Institutului Naţional de Expertize Criminalistice de pe lângă Ministerul Justiţiei, CECCAR şi, nu în ultimul rând, directorul Bibliotecii Naţionale a României, fost ministru de externe al României, istoric, prof. univ. dr. Adrian Cioroianu. De asemenea, au fost invitaţi sponsorii care au acordat cele mai mari sponsorizări, membrii Consiliului Director, membrii fondatori ai asociaţiei, precum şi membrii asociaţi cu merite deosebite în realizarea activităţilor asociaţiei şi atingerea obiectivelor stabilite.
Au fost acordate trofee şi diplome de excelenţă în cadrul a 5 secţiuni: “Cel mai bun practician”, “Cercetare ştiinţifică”, “Tânărul cercetător în criminalistică”, “Cea mai bună publicaţie” şi “Dezvoltarea învăţământului românesc de criminalistică”.
De asemenea, au fost acordate medalii şi diplome de excelenţă în cadrul a 5 categorii de premii speciale.
Evenimentul festiv a fost apreciat la superlativ de către toţi participanţii.

12. OBIECTIVE NEREALIZATE

Acesta fiind momentul în care realizăm bilanţul îndeplinirii obiectivelor din Strategia 2020-2023, trebuie menţionat că a fost o strategie cu multe obiective, măsuri şi activităţi, pentru realizarea cărora conducerea ACR şi în mod special preşedintele asociaţiei au depus eforturi considerabile.
Mai trebuie menţionat, însă, că dincolo de aceste mari realizări pe care asociaţia le-a atins în ultimii 4 ani, de faptul că unele activităţi aferente obiectivelor 1, 3, 4 şi 6, sunt încă în derulare sau unele au fost finalizate, dar nu exact aşa cum ne-am fi dorit, au existat şi 2 obiective (2 şi 5) care nu au putut fi îndeplinite din motive care nu ţin de implicarea asociaţiei, ci de cea a unor instituţii ale statului, dar pe care, însă, le vom urmări în următorii ani, şi anume:
1. Pentru îndeplinirea activităţilor aferente activităţilor 2 şi 3 din cadrul obiectivului nr. 2 al Strategiei 2020-2023 şi a măsurilor 1 şi 2 ale obiectivului 2 din Programul de activităţi pentru anul 2023, ACR îşi propusese ca în toamna anului 2023, în colaborare cu Agenţia Naţională Antidrog, conform Protocolului încheiat cu aceasta în anul 2021, să organizeze o campanie de prevenire a consumului de droguri.
Din păcate, această activitate nu s-a putut realiza, ca urmare a faptului că s-a schimbat conducerea ANA şi au avut în derulare alte activităţi, dar se reportează în Programul de activităţi pentru anul 2024.
2. O altă activitate nerealizată, care se reportează în Programul de activităţi pentru anul 2024 este activitatea 1 din cadrul obiectivului nr. 5 al Strategiei 2020-2023 şi corespondent activitatea aferentă măsurii prevăzute la obiectivul 5 din Programul de activităţi pentru anul 2023, respectiv, realizarea unei întâlniri cu un reprezentant din conducerea Ministerului Justiţiei pentru informarea cu privire la actele normative subsecvente legii 156/2011, având ca scop final finalizarea legislaţiei incidente expertizei criminalistice private.

Acum, la acest moment de analiză, pot afirma, fără teama de a greşi, că deşi implicarea majorităţii membrilor asociaţiei, şi în special a criminaliştilor, a fost modestă, s-a reuşit îndeplinirea multor activităţi stabilite pentru realizarea obiectivelor prevăzute în Strategia pentru perioada 2020-2023. Considerăm că peste 80% din activităţile prevăzute în strategie sunt îndeplinite, iar existenţa acestor activităţi şi obiective nerealizate demonstrează doar că sunt multe aspecte asupra cărora asociaţia trebuie să-şi îndrepte atenţia şi în viitor.
În final, vreau să mulţumesc tuturor membrilor asociaţiei, care au înţeles că o organizaţie există, se dezvoltă, se perfecţionează, se face cunoscută, dar mai ales recunoscută, doar prin contribuţia fiecăruia la realizarea obiectivelor asumate.
Mulţumesc membrilor Consiliului Director: d-lui prim vicepreşedinte prof.univ. dr. Buneci Petre, d-lui vicepreşedinte col.(r.) Lăzău Florin, d-nei vicepreşedinte prof.univ. dr. Hegheş Nicoleta-Elena, d-lui vicepreşedinte conf.univ. dr. Voinea Dan, d-lui cms. şef de poliţie Naiba Ilie-Dragoş - preşedintele Secţiei tehnică criminalistică, d-lui col. magistrat (r.) lector univ. dr. Bobin Florin Stelian - preşedintele Secţiei tactică criminalistică, d-nei prof.univ. dr. habil. Iancu Elena-Ana - preşedintele Secţiei metodologie criminalistică, d-lui cms. şef de poliţie Chende Mihai-Paul - preşedintele Secţiei cercetare, inovare, dezvoltare, d-lui cms. şef de poliţie Staicu Daniel - preşedintele Secţiei expertize criminalistice, d-lui. conf.univ. dr. Moise Adrian-Cristian - preşedintele Secţiei învăţământ universitar, d-nei ing. Bălan Anca-Elena - preşedintele Secţiei elaborare, implementare proiecte, d-lui col. (r.) Pleşea Ion - preşedintele Secţiei suport administrativ, d-nei grefier dr. Teacă Alina - preşedintele Secţiei relaţii şi cooperare interinstituţională naţională şi internaţională, pentru efortul depus în obţinerea rezultatelor pozitive menţionate în raport, şi, în mod special d-nei secretar general col.(r.) dr. ing. chim. Stoian Maria-Georgeta, care s-a implicat, alături de preşedinte, în toate activităţile organizate de ACR, de la menţinerea secretariatului asociaţiei (situaţii, evidenţe, informări, corespondenţa cu membrii şi partenerii ACR, materiale aferente şedinţelor Consiliului Director şi Adunării Generale a ACR etc.) şi până la organizarea conferinţelor şi editarea Revistei Române de Criminalistică.

PREŞEDINTELE ASOCIAŢIEI CRIMINALIŞTILOR DIN ROMÂNIA
Gl.bg.(r.) prof.univ. dr. GHEORGHE POPA

